Komisijos Pranešimas - Metinė ataskaita apie mokslinių tyrimų ir technologijų plėtros veiklą Europos Sąjungoje 2003 m. [SEC(2005) 725] /* KOM/2005/0233 galutinis */





[pic] | EUROPOS BENDRIJŲ KOMISIJA | Briuselis, 03.06.2005 KOM(2005) 233 galutinis KOMISIJOS PRANEŠIMAS Metinė ataskaita apie mokslinių tyrimų ir technologijų plėtros veiklą Europos Sąjungoje2003 m.[SEC(2005) 725] KOMISIJOS PRANEŠIMAS Metinė ataskaita apie mokslinių tyrimų ir technologijų plėtros veiklą Europos Sąjungoje 2003 m. (Tekstas svarbus EEE) 1. ĮVADAS Europos mokslinių tyrimų politika yra siekiama įgyvendinti Lisabonos tikslą – paversti Europos Sąjungą konkurencinga ir dinamiška žinių ekonomika, įgalinančia užtikrinti tvarų ekonomikos augimą. Šiam tikslui įgyvendinti, yra iškelti trys tarpusavyje susiję uždaviniai: - Įgyvendinti Europos mokslinių tyrimų erdvę skatinant laisvą žinių ir mokslo darbuotojų judėjimą bei įveikti mokslinių tyrimų politikų ir veiklos suskaldymą bei dubliavimą Europoje. - Iki 2010 m. padidinti investicijų į mokslinius tyrimus lygį iki 3 % Sąjungos BVP, kurių du trečdalius sudarytų privataus sektoriaus lėšos. - Remti ir stiprinti mokslinių tyrimų kompetenciją siekiant įgyvendinti pirmuosius du tikslus stiprinant ir prisidedant prie nacionalinių bei privataus sektoriaus pastangų mokslinių tyrimų srityje. Ši ataskaita apima plėtrą ir veiklą 2003 m. sausio–2004 m. kovo mėn. laikotarpiu. Ataskaita buvo parengta remiantis Europos bendrijos steigimo sutarties 173 straipsniu[1] ir Sprendimo dėl šeštosios pagrindų programos 4 straipsniu[2]. Prie jos buvo pridėtas Komisijos darbo dokumentas, pateikiantis išsamesnę ataskaitą ir statistikos priedą. Be ankstesnių metinių ataskaitų, yra įtraukiama papildoma informacija apie Europos Sąjungos valstybėse narėse įgyvendintą mokslinių tyrimų ir technologijų plėtros veiklą. 2. BENDRIJOS MOKSLINIų TYRIMų IR TECHNOLOGIJų PLėTROS VEIKLA 2.1. 6-osios pagrindų programos įgyvendinimas Ryžtingas žingsnis kuriant Europos mokslinių tyrimų erdvę buvo žengtas 2003 metais praėjus vieneriems 6-osios pagrindų programos metams. Programa yra viena didžiausių tarptautinių MTTP programų pasaulyje, kuriai skirta 17,5 milijardai eurų 2002–2006 m. (padidėjo iki 19,2 milijardo eurų po Sąjungos plėtros). Programa yra atvira ne tik Europos Sąjungos valstybėms narėms, bet ir dalyviams iš kitų šalių, pasirašiusių bendradarbiavimo susitarimus. Pažanga, padaryta siekiant tikslų ir prioritetų 6-oji pagrindų programa sukėlė didelį susidomėjimą; 2003 metais buvo pateikta daugiau kaip 16 000 paraiškų, pagal kurias ketino dalyvauti beveik 160 000 dalyvių iš 50 šalių. Apie 2 600 šių paraiškų buvo finansuotos (pagal jas dalyvavo 27 000 dalyvių). Pagal sritį „Bendrijos mokslinių tyrimų integravimas ir stiprinimas“ buvo pateikta daugiau kaip 10 000 paraiškų, iš kurių daugiau kaip 1 600 buvo atrinkta finansuoti, projektinėje veikloje dalyvaujant 24 000 dalyvių. Dauguma jų (daugiau kaip 1 100 finansuoti atrinktų paraiškų) buvo pateiktos pagal 6-oje pagrindų programoje nustatytus septynis teminius prioritetus, o reikšmingas kiekis – pagal horizontaliąją veiklą įtraukiant MVĮ ir specifines paramos tarptautiniam bendradarbiavimui priemones. Be to, buvo sėkminga nauja pagal 6-ąją programą vykdoma veikla pagal sritis „Mokslo parama politikai“ ir NEST (angl. New and Emerging Science and Technology – Naujos ir besikuriančios mokslo sritys ir technologijos): buvo atrinktos finansuoti 128 paraiškos, įskaitant 11 paraiškų, atrinktų pagal specialų kvietimą siekiant rasti atsaką į SŪRS epidemiją. 2003 metais pagal kvietimus teikti paraiškas pagal sritį „Europos mokslinių tyrimų erdvės sisteminimas“ buvo gauta apie 6 000 paraiškų, kurių dauguma – dėl žmogiškųjų išteklių ir mobilumo veiklos. Apie 880 šių paraiškų buvo atrinktos finansuoti, iš kurių 700 buvo pateiktos žmogiškųjų išteklių ir mobilumo srityje, o likusios – dėl veiklos įgyvendinimo Mokslinių tyrimų ir inovacijų, Mokslinių tyrimų infrastruktūros ir Mokslo ir visuomenės srityse. Be to, buvo sukurti mokslo darbuotojų mobilumo interneto vartai, kur pateikiama informacija apie darbo ir finansavimo galimybes bei kita praktinė informacija apie karjerą Europos mokslinių tyrimų srityje. 6-ojoje pagrindų programos srityje „Europos mokslinių tyrimų erdvės pagrindų stiprinimas“ buvo įvesta nauja veikla – ERANet iniciatyva, siekiant sukurti ir atverti nacionalinių ir regioninių mokslinių tyrimų programų tinklą. Sėkminga šios iniciatyvos pradžia buvo 2003 metai, kai pirmajame kvietime buvo pateiktos 74 paraiškos, iš kurių 30 buvo atrinktos finansuoti. Kalbant apie sklaidos rezultatus, per 6-osios pagrindų programos Mokslinių tyrimų ir inovacijų veiklą, įskaitant inovacijų sklaidos centrus, buvo skatinama pasinaudoti mokslinių tyrimų rezultatais siekiant inovacijų, tuo tarpu horizontalioji mokslinių tyrimų veikla dalyvaujant MVĮ įgalino mažesnes įmones pasinaudoti jų poreikius atitinkančiais moksliniais tyrimais. Be to, interneto paslauga CORDIS buvo siekiama suteikti galimybę atvirai naudotis informacija apie Europos projektus ir atlikti įvairią tarpininkavimo keičiantis technologijomis veiklą. Atvejai, kai politikos formuotojai pritaiko mokslinių tyrimų rezultatus, yra išskirtinis „Mokslo paramos politikoms“ bruožas, o veikla „Mokslas ir visuomenė“ yra siekiama visuomenę plačiau įtraukti į mokslinius tyrimus. Individualių projektų atžvilgiu buvo įvestos taisyklės dėl projektų rezultatų panaudojimo ir sklaidos skatinimo bei nustatyta ataskaitų pateikimo tvarka. Per tuos metus atlikus tam tikrą vertinimų skaičių paaiškėjo, kad Bendrijos mokslinių tyrimų veikla daug prisidėjo prie Europos mokslo ir technologijų žinių bazės sukuriant plačius tinklus ir išplečiant Europos mokslo darbuotojų privačiame ir viešajame sektoriuose bendradarbiavimą ir tokiu būdu suteikiant europinės pridedamosios vertės. Finansiniai aspektai ir priemonės Pavyko sklandžiai įgyvendinti programą ir įvykdyti jod biudžetą – tai didelis laimėjimas, atsižvelgiant į gautų paraiškų skaičių. Iki 2003 m. pabaigos buvo sudarytos 489 sutartys, pagal kurias bendras finansinis įsipareigojimas sudarė 1,64 milijardų eurų. Likusios 2003 m. lėšos buvo paskirtos bendrai, o po to paskirstytos pagal individualias sutartis per 2004 m. 6-osios pagrindų programos pagrindinė naujovė buvo naujų priemonių įvedimas, tokiu būdu įgalinant sutelkti dar daugiau išteklių ir partnerių bei suteikti daugiau savarankiškumo įgyvendinant projektus. Iš 2003 m. pateiktų paraiškų buvo atrinkta finansuoti daugiau kaip 400 didelių projektų, kuriuose buvo naudojamos šios priemonės. Iki 2003 m. pabaigos buvo sudaryta daugiau kaip 80 sutarčių dėl integruotųjų projektų ir 30 sutarčių dėl kompetencijos tinklų. Tai sudaro atitinkamai 53 procentus ir 11 procentų EB finansinio įsipareigojimo dėl 2003 m. sudarytų sutarčių. 2003 m. pabaigoje profesoriaus Marimon vadovaujama nepriklausomų ekspertų grupė pradėjo priemonių veiksmingumo peržiūrą; 2004 m. liepą grupė pateikė ataskaitą. Pagaliau, 2003 m. pirmą kartą buvo pritaikytas Sutarties 169 straipsnis, pagal kurį Bendrija gali dalyvauti mokslinių tyrimų programose, kurių imasi valstybės narės: buvo sukurta Europos ir besivystančiųjų šalių partnerystė klinikinių tyrimų srityje, kad būtų atlikti vaistų ir skiepų prieš ŽIV/AIDS, tuberkuliozę ir maliariją klinikiniai tyrimai. 2.2. Kita veikla siekiant sukurti Europos mokslinių tyrimų erdvę Be Pagrindų programos, Europos Sąjunga, siekdama sukurti Europos mokslinių tyrimų erdvę, ėmėsi ir kitų veiksmų: - Dėl žmogiškųjų išteklių gerinimo Komisija paskelbė pasiūlymus[3] dėl mokslo darbuotojų karjeros tobulinimo Europoje, įskaitant Europos chartijos ir Elgesio kodekso sudarymą. - Visoje Europoje buvo pradėtos plačios diskusijos dėl Europos universitetų ateities. 2003 m. sausį buvo paskelbtas konsultacinis dokumentas ir 2004 m. balandį Lježe (Belgija), buvo surengta didelė konferencija. - Siekiant plėtoti Europos mokslinių tyrimų erdvės tarptautinį aspektą buvo toliau tęsiamos derybos dėl dvišalių bendradarbiavimo mokslo ir technologijų srityse susitarimų su partneriais iš Viduržemio jūros regiono, Šveicarijos, Meksikos, Brazilijos, Čilės, JAV, Rusijos ir Ukrainos. - Buvo padaryta pažanga srityje „Mokslas ir visuomenė“, ir buvo užbaigtos trys veiklos (Moterys ir pramonė, moterys ir plėtra bei moksliniai tyrimai ir ateities įžvalga). - Buvo padaryta ženkli pažanga plėtojant Europos kosmoso politiką 2003 metais paskelbiant Žaliąją ir Baltąją knygas; taip pat buvo sudarytas Europos Sąjungos ir Europos kosmoso agentūros bendradarbiavimo susitarimas. - Buvo pradėtos diskusijos politikos lygiu dėl paramos fundamentaliems moksliniams tyrimams Europoje ir dėl Europos mokslinių tyrimų tarybos įsteigimo, 2004 m. sausį paskelbiant Komisijos komunikatą. - Buvo įsteigtos pirmosios technologijų platformos siekiant suburti suinteresuotąsias šalis ir nustatyti strategines mokslinių tyrimų darbotvarkes pagrindinių technologijų kūrimui, pvz., hidrogeninių kuro ciklų ir nanoelektronikos srityse. - 2003 m. gegužį buvo įdiegta Europos gyvosios gamtos mokslų ir biotechnologijų strategija. - Buvo pradėta trijų metų trukmės parengiamoji veikla saugumo tyrimų srityje, siekiant pasirengti visai tam skirtai programai, veiksiančiai nuo 2007 m. - Bandomosios veiklos „Žinių regionai“ įgyvendinimas siekiant skatinti regioninių žiniomis paremtų ekonomikų kūrimą pasitelkiant mokslinius tyrimus. 3. ATVIRO KOORDINAVIMO METODO PLėTOJIMAS IR TAIKYMAS VALSTYBėSE NARėSE 2003 metai taip pat buvo reikšmingi atviro metodo įgyvendinimui mokslinių tyrimų politikos srityje jį taikant šiam tikslui: padidinti investicijas į mokslinius tyrimus iki 3 % BVP Europos Sąjungoje. 2003 m. balandį Komisija pristatė Veiksmų planą, siūlantį priemonės, kurių reikia imtis Europos, nacionaliniu ir regionų lygiais. Vėliau prie Mokslinių ir techninių tyrimų komiteto (MTTK) buvo suformuotos ekspertų iš valstybių narių grupės šešiose srityse; tai buvo pirmasis etapas taikant atvirą koordinavimo metodą 3 % tikslui. Siekdamos 3 % tikslo, beveik visos valstybės narės užsibrėžė nacionalinius tikslus padidinti investicijas į MTTP. Paskutinieji duomenys rodo, kad dauguma valstybių narių nuo 2002 m. padidino viešąjį finansavimą MTTP, tačiau dar reikia daug pastangų, kad būtų pasiektas 1 % BVP. Iš viešosios politikos priemonių parama investicijoms į MTTP per finansines priemones tampa vis svarbesnė. Privataus sektoriaus investicijų į mokslinius tyrimus tendencijos nėra tokios aiškios, ir padėtis atskirose valstybėse labai skiriasi. Tačiau akivaizdu, kad reikia didelių pastangų pasiekti 2 % BVP lygį. 4. PERSPEKTYVOS Šeštosios pagrindų programos įgyvendinimas vyksta sklandžiai. Nuolatiniai atgarsiai iš mokslinių tyrimų bendruomenės rodo jos svarbą remiant Europos mokslinių tyrimų pastangas. Pagrindų programos specifinių programų darbo programos buvo atnaujintos keletą kartų. Iki 2004 m. pabaigos „Integravimo ir stiprinimo“ programos (EB sutartis) darbo programa buvo atnaujinta iš viso 14 kartų, „Sisteminimo“ programos (EB sutartis) darbo programa – 8 kartus, o „Branduolinė“ programa (Euratomo sutartis) – 2 kartus. Po kiekvieno atnaujinimo buvo skelbiami nauji kvietimai teikti paraiškas. Iki 2004 m. pabaigos buvo paskelbta daugiau kaip 120 kvietimų teikti paraiškas. Tuo pačiu metu Komisija tobulina Programos įgyvendinimą siekdama atsižvelgti į mokslinių tyrimų bendruomenės pareikštas pastabas ir rekomendacijas dėl stebėsenos ir vertinimo procedūrų, įskaitant aukšto lygio grupės parengtą 6-osios pagrindų programos priemonių veiksmingumo ataskaitą[4]. Komisija nustatė šias priemones atsiliepdama į grupės rekomendacijas ir parengė veiksmų planą siekiant racionalizuoti ir pagreitinti procedūras. Komisija pasirinko mokslinius tyrimus prioritetu savo pasiūlymuose dėl biudžeto ir veiklos 2007–2013 m. laikotarpiu[5]. 2004 m. birželį Komisija pradėjo diskusijas apie pasiruošimą 7-ajai pagrindų programai[6], kurioje numatoma dar ambicingesnė Europos politika remti mokslinius tyrimus, kad būtų pasiekta pažangos Lisabonos tikslo atžvilgiu. Po šių diskusijų Komisija 2005 m. balandį pateikė pasiūlymus dėl Septintosios pagrindų programos. PAPILDOMOS INFORMACIJOS šALTINIAI Išsamesnė informacija yra nurodoma prie šios ataskaitos pridėtame Komisijos darbo dokumente. Viešai prieinama yra ši papildoma informacija: - Metinės Pagrindų programos ir specifinių programų stebėsenos ataskaitos, kuriose pateikiama glausta ir nepriklausoma priemonių, kurių buvo imtasi įgyvendinti programas, pažangos ir kokybės santrauka. - Penkerių metų laikotarpio įvertinimo ataskaitos, kuriose pateikiama informacija apie Bendrijos veiklą mokslinių tyrimų srityje per praėjusius penkerius metus. - Mokslo ir technologijų rodiklių Europos ataskaita, kurioje pateikiami Europos ir nacionalinės MTTP veiklos pasaulio kontekste aprašymas, statistika ir išsami analizė. - Kiekvienais metais skelbiamos pagrindinių skaičių ataskaitos, kuriose pateikiamas tam tikras rodiklių skaičius, apibūdinantis Europos padėtį mokslo, technologijų ir inovacijų srityse. - Moksliniai tyrimai ir technologijų plėtra: Metinės statistikos ataskaitos (Eurostatas), kuriose pateikiama tarptautinė lyginamoji valstybių narių MTTP biudžetų, išlaidų, personalo ir patentų statistika pagal regionus. - Mokslo ir technologijų statistika Europoje, skelbiama kaip rinkinio „Europos Sąjungos apžvalga“ dalis (Mokslinių tyrimų GD/Eurostatas). - Skelbiamos su Bendrijos MTTP programomis susijusios studijos ir analizės, kuriose nagrinėjami specifiniai atskirų MTTP sričių klausimai. Daugelį šių dokumentų galima rasti Komisijos interneto puslapiuose: - Bendrajame Komisijos tinklalapyje EUROPA http://europa.eu.int/ - CORDIS tinklalapyje, kuriame pateikiama išsami informacija apie MTTP pagrindų programą: http://www.cordis.lu - Komisijos mokslinių tyrimų generalinio direktorato tinklalapyje http://europa.eu.int/comm/research - Komisijos informacinės visuomenės generalinio direktorato tinklalapyje http://europa.eu.int/information_society/index_en.htm - Komisijos įmonių generalinio direktorato tinklalapyje http://europa.eu.int/comm/dgs/enterprise/ - Komisijos energetikos ir transporto generalinio direktorato tinklalapyje http://europa.eu.int/comm/dgs/energy_transport/index.html - Jungtinio tyrimų centro (JTC) tinklalapyje http://www.jrc.cec.eu.int/ - Eurostato tinklalapyje http://europa.eu.int/comm/eurostat [1] „Kiekvienų metų pradžioje Komisija siunčia Europos Parlamentui ir Tarybai pranešimą. Pranešime pateikiama informacija apie mokslo tiriamuosius darbus ir technologijų plėtrą bei jos rezultatų skleidimą praėjusiais metais ir einamųjų metų darbo programa.“ [2] 2002 m. birželio 27 d. Sprendimas Nr. 1513/2002/EB. 4 straipsnis „Metiniame Komisijos pranešime, pateikiamame pagal Sutarties 173 straipsnį, Komisija pateikia išsamią ataskaitą apie pasiekimus įgyvendinant šeštąją pagrindų programą, ypač siekiant jos tikslų ir patenkinant prioritetus...; įtraukiama informacija dėl finansinių aspektų ir instrumentų naudojimo“. [3] KOM (2003) 436, 2003 7 18. [4] KOM(2004) 574; SEK (2004) 1057, 2004 8 27 [5] KOM (2004) 101, 2004 2 10; KOM (2004) 487, 2004 7 14. [6] KOM (2004) 353, 2004 6 16.